Pääministeri Juha Sipilä (kesk.) vahvistaa Suomen osallistuvan kriisinhallintaoperaatioihin, Ranskan pyynnöstä. Ranska pyysi kaksi viikkoa sitten EU-mailta tukea EU:n yhteisen puolustuksen artiklaan viitaten.

Sipilä sanoo keskustelleensa Ranskan presidentin François Hollanden kanssa EU-kokouksen yhteydessä sunnuntaina Brysselissä.

– Annoin alustavia vastauksia, miten Suomi tulee vastaamaan heidän kysymyksiinsä – niihin palataan suomessa ensi viikolla, Sipilä sanoi.

– Ne on näitä kriisinhallintaoperaatiota pääasiassa nämä Suomen toimet, ja myös se mitä Ranska on pyytänyt. Mali esimerkiksi on tällä listalla, pyyntölistalla.

Ranska pyysi apua muun muassa Malin ja Irakin operaatioihin, jotta se voi vetää omia joukkojaan kotimaahan ja Syyriaan, taistelemaan terrorismia vastaan. Ranskan uskotaan jollain aikavälillä valmistelevan maaoperaatiota Syyriaan.

Osallistumisesta on keskusteltu alustavasti hallituksen ulko- ja turvallisuuspoliittisessa valiokunnassa.

Suomella on jo kouluttajia Irakin Erbilissä ja kymmenkunta henkilöä Malin-operaatiossa.

Suomi voi nykyisten lakiensa puitteissa osallistua YK:n ja EU:n kriisinhallintaoperaatioihin ja vastata näin Ranskan pyyntöön. Sen sijaan sotilaallisen tuen – muun kuin kalusto- ja koulutustuen – antaminen rauhan aikana vaatii lakimuutoksia, joita Suomi parhaillaan valmistelee.

Myös presidentti Sauli Niinistö on sanonut keskustelevansa Suomen tukitarjouksesta ensi viikolla Ranskan presidentin kanssa, Pariisin ilmastokokouksen yhteydessä.